Uppsveiflu í tæpan áratug lauk árið 2019 en ef réttar ákvarðanir verða teknar á nýju ári munu þær grynnka niðursveifluna og flýta viðsnúningi í efnahagslífinu . Framundan eru krefjandi áskoranir á vinnumarkaði og í efnahagslífinu . Það hvernig okkur gengur að kljást við þær mun ráða miklu um lífskjör landsmanna á næstu árum . Þetta kom fram í máli Halldórs Benjamín Þorbergssonar , framkvæmdastjóra Samtaka atvinnulífsins , á árlegum fundi SA með fjölmiðlum þar sem rýnt er í árið framundan og það sem hefur áunnist . Allir á sama báti Í kjölfar Lífskjarasamningsins , sem undirritaður var 3. apríl 2019 og gildir til 1. nóvember 2022 , hefur verið gengið frá kjarasamningum fyrir u.þ.b. 95% launafólks á almennum vinnumarkaði . Lífskjarasamningurinn er yfirskrift þeirra fjölmörgu samninga og yfirgripsmiklu aðgerða sem aðilar vinnumarkaðarins og stjórnvöld hafa sammælst um næstu árin . Samningurinn snýst um fjórþætta lausn . Hærri laun , einkum lágtekjuhópa , aukinn sveigjanleika samhliða styttri vinnutíma , lækkun tekjuskatts og leiðir til að skapa jarðveg fyrir lægri vexti á Íslandi til framtíðar . Það er til hagsbóta fyrir bæði heimilin og fyrirtækin í landinu . Árangur hefur þegar náðst en fjölmörg verkefni bíða . Kjarasamningar stéttarfélaga við ríki og sveitarfélög standa yfir og hafa dregist úr hófi . Nauðsynlegt er að þeir verði innan þess ramma sem samið var um síðastliðið vor . Langþráður stöðugleiki í íslensku efnahagslífi blasir við ef rétt er á málum haldið . Vextir hafa lækkað , verðbólga verið lítil og gengi krónunnar stöðugt . Kaupmáttur launa hefur aukist meira en dæmi eru um á þessum áratug . Atvinnulífið vantar súrefni Það er efnahagslægð yfir landinu eftir langvarandi góðæri og atvinnulífið bregst við breyttum aðstæðum með hagræðingu sem óhjákvæmilega felur í sér fækkun starfsmanna . Atvinnulífið skortir súrefni en hægt er að bregðast við með því að minnka álögur á fyrirtæki . Verði það gert styrkjast þau , færra fólki verður sagt upp störfum og hvati myndast til að ný störf verði til og nýsköpun blómstri . Aukin innviðafjárfesting skynsamleg Við núverandi aðstæður er hagkvæmt og skynsamlegt að opinberir aðilar auki fjárfestingar í innviðum Íslands . Auknar opinberar framkvæmdir grynna efnahagslægðina og það er beinlínis fjárhagslega hagkvæmt fyrir ríki og sveitarfélög að nýta vannýtta framleiðslugetu framkvæmdaaðila og lága vexti .